b"\n_START_ARTICLE_\nKagemni\n_START_SECTION_\nTomba\n_START_PARAGRAPH_\nEst\xc3\xa0 enterrat a Saqqara, en una mastaba al costat del complex funerari de Teti, que va ser descoberta l'any 1843 per Karl Richard Lepsius, encara que va ser Jacques de Morgan qui la va excavar al 1893. Von Bissing va realitzar un estudi i la transcripci\xc3\xb3 dels seus escrits entre 1905 i 1911, per\xc3\xb2 mai s'ha publicat \xc3\xadntegrament. La tomba consta de vuit sales i cinc avantcambres, totes decorades encara que els colors no s'han conservat b\xc3\xa9._NEWLINE_D'una gran qualitat, ja que com djati va utilitzar als artesans del rei, la tomba mostra escenes tant de la seva carrera pol\xc3\xadtica com quotidianes. L'entrada reprodueix 50 t\xc3\xadtols portats per Kagemni, alguns nom\xc3\xa9s honoraris, entre els quals se li identifica com a supervisor de la construcci\xc3\xb3 de la pir\xc3\xa0mide de Teti, el que explica el seu acc\xc3\xa9s als millors artesans. Entre els relleus es troben diversos amb animals, com escenes de ca\xc3\xa7a i pesca, escenes de lluita amb hipop\xc3\xb2tams i cocodrils, i es reflecteixen els detalls m\xc3\xa9s nimis: flors de lotus flotant, les xarxes dels pescadors, fins i tot, granotes i insectes: llagosta, lib\xc3\xa8l\xc2\xb7lules... Tamb\xc3\xa9 es pot veure com es muny una vaca o l'alimentaci\xc3\xb3 dels cadells. Kagemni tamb\xc3\xa9 es mostra a si mateix rebent a altres escribes que li reten comptes."